Schweizer Schokolade

D **Schwiizer Schoggolade** (au **Schwiizer Schoggi** gnännt) isch e gschützte Härkumftsbegriff für Schoggi, wo in dr Schwiiz härgstellt wird.

## Gschicht
D Schoggi isch im Lauf vom 16. Johrhundert uf Europa cho. Spötistens im 17. Johrhundert isch si au in dr Schwiiz bekannt und broduziert worde. Us em 18. Johrhundert si nume e baar Bedriib bekannt, wo Schoggi härgstellt hai, bsunders us em Tessin und em Bassin Lémanique.

Im Lauf vom 19. Johrhundert und anfangs 20. Johrhundert si e Hufe Schoggifabrike gründet worde:
* 1819 – Cailler z Vevey (hüte Nestlé)
* 1826 – Suchard z Serrières (hüte Kraft Foods), mit dr Marke Milka
* 1826 – Favarger z Gämf
* 1830 – Kohler z Lausanne (hüte Nestlé)
* 1845 – Sprüngli z Züri, hüte Lindt & Sprüngli
* 1852 – Maestrani z Sanggalle (hüte z Flawil)
* 1856 – Klaus z Le Locle
* 1867 – Peter z Lausanne (hüte Nestlé)
* 1879 – Lindt z Bärn hüte Lindt & Sprüngli
* 1887 – Frey z Aarau (hüte Migros)
* 1899 – Tobler z Bärn (hüte Kraft Foods), u.&nbsp;a. mit dr Marke Toblerone
* 1901 – Chocolat de Villars z Villars-sur-Glâne
* 1902 – Cima - Norma z Dangio-Torre (Blenio)
* 1908 – Felchlin z Ibach Schwyz
* 1929 – Chocolats Camille Bloch z Bärn, (hüte z Courtelary)
* 1932 – Bernrain z Chrüzlinge
* 1933 – Chocolats Halba z Walliselle (hüte Coop (Schweiz))
* 1957 – Chocolat Alprose z Caslano (hüte Barry Callebaut)

Vo dr zweite Helfti vom 19. Johrhundert aa het sich d Schwiizer Schoggi im Usland e Ruef afo mache. Mit däm hängt d Erfindig vo dr Milchschoggi dur e Daniel Peter und d Erfindig vom Conchiere (Fondantschoggi) dur e Rodolphe Lindt zäme.

## Absatzmärkt
Die schwiizerischi Schoggiindustrii isch im spoote 19. Jhrhundert bis zum Erste Wältchrieg sehr exportorientiert gsi. Noch em Zweite Wältchrieg hai d Schwiizer Schoggoladebroduzänte wäge Handelsrestriktione aagfange, für s Usland bestimmti Schoggene im Usland z broduziere.

D Schwiiz isch hüte dr grösst Absatzmärt für Schoggi, wo in dr Schwiiz broduziert worden isch (54 % im Johr 2000), wobii d Schwiizerinne und Schwiizer pro Chopf wältwiit am meiste Schoggi konsumiere (im Johr 2007 12,3&nbsp;kg pro Person und Johr). 

Im Johr 2004 si lut Chocosuisse in dr Schwiiz 148'270 Donne Schoggi und Schoggoladebrodukt broduziert worde, do drvo si 53 % exportiert worde (20 % uf Dütschland, je 11 % uf Frankriich und Grossbritannie und 13 % uf Nordamerika). Dr Gsamtumsatz vo dr Schoggoladenindustrii in däm Johr 1'365 Millione Schwiizer Franke bedrait (814 Mio. CHF im Inland, 551 im Export).

## Struktur vo dr Schwiizer Schoggoladenindustrii
1901 hai sich d Schwiizer Schoggoladebroduzänte in dr *Union libre des fabricants suisses de chocolat* zsämmegschlosse. Die isch 1916 ufdeilt worde in *Chambre syndicale des fabricants suisses de chocolat* und *Convention chocolatière suisse*. Die ehemoligi *Chambre syndicale*&nbsp;– hüte Chocosuisse&nbsp;– isch en Inträsseverdrätig für Bedriib wo Schoggi broduziere. D *Convention chocolatière* het für d Qualitet vo dr Schwiizer Schoggolade gsorgt und für en eiheitligi Briispolitik. Si isch 1994 ufglöst word.

## Litratur
* Alain J. Bourgard: *CH comme Chocolat*, 2003, ISBN 2-832-100-368
* 

## Weblingg
* CHOCOSUISSE – Verband vo de schwiizerische Schoggoladefabrikante